প্রায় ৩ মাসের জন্য জামিন পেলেন আশারাম বাপু!

নয়াদিল্লি: ধর্ষণের দায়ে আজীবন কারাদণ্ডে দণ্ডিত আশারাম বাপু (Asharam Bapu) অন্তর্বর্তীকালীন জামিন (Interim Bail) পেলেন। স্বাস্থ্যের অবনতি হওয়ার চিকিৎসার জন্য ৩১ মার্চ পর্যন্ত তাঁকে জামিন দিল সুপ্রিম কোর্ট (Supreme Court)। ৮৬ বছরের ধর্মগুরু জেল থেকে বেরিয়ে যেন অনুগামীদের সঙ্গে সাক্ষাৎ না করেন এবং প্রমাণ নষ্ট না করেন, সেই মর্মে নির্দেশ দিয়েছে শীর্ষ আদালত।

বিচারপতি এম এম সুন্দ্রেশ এবং বিচারপতি রাজেশ বিন্দালের বেঞ্চের পর্যবেক্ষণ, হৃদযন্ত্রের সমস্যা সহ একাধিক বার্ধক্যজনিত রোগে ভুগছেন আশারাম। যোধপুর সেন্ট্রাল জেলে (Jodhpur Central jail) সাজা কাটছেন তিনি, বর্তমানে তাঁর চিকিৎসা চলছে যোধপুরের আরোগ্য কেন্দ্রে। ইতিমধ্যেই একবার হার্ট অ্যাটাক হয়েছে তাঁর। জামিনে থাকার সময়ে তাঁকে নজরে রাখতে একজন নিরাপত্তা কর্মী মোতায়েনের নির্দেশ দিয়েছে শীর্ষ আদালত।

আরও পড়ুন: অবশেষে বিনা শর্তেই জামিন পেলেন প্রশান্ত কিশোর

২০১৩ সালে নিজের আশ্রমে এক শিষ্যাকে একাধিকবার ধর্ষণের দায়ে গুজরাত আদালতে (Gujarat Court) দোষী সাব্যস্ত হয়েছিলেন আশারাম বাপু। ২০২৩ সালে যোধপুর আদালতেও (Jodhpur Court) দোষী সাব্যস্ত হন তিনি এবং তাঁকে আজীবন কারাদণ্ড দেওয়া হয়।

তারপর থেকে চিকিৎসার কারণে তাঁকে একাধিকবার প্যারোল দেওয়া হয়েছে। প্যারোল পেয়ে পুনেতে যান, সেখানেই তাঁর চিকিৎসা হয়। গত ১৮ ডিসেম্বর ১৭ দিনের প্যারোলে মুক্তি পেয়েছিলেন স্বঘোষিত ধর্মগুরু, ১ জানুয়ারি ফিরে যেতে হয় যোধপুর সেন্ট্রাল জেলে। এবার প্রায় তিন মাস সময়ের জন্য জামিন পেলেন আশারাম।